num_pages: 188
description: U čitateľov-horolezcov vzbudí záujem o túto knižku už jej názov, Eiger, jeho severná stena, je po športovo-morálnej stránke maximálna miera na hodnotenie výkonu horolezca v európskych veľhorách. A dvojka Kuchař - Zibrin preliezla stenu ako prvé československé družstvo a ako sedemnáste horolezecké družstvo vôbec. To je výkon, ktorý bolo potrebné dosiahnuť, aby sme sa mohli aj v tomto športovom odvetví dostať na európsku úroveň, i vyššie, na úroveň svetovú. Ich úsilie overiť si sily vo svetových veľhorách, kde sú ešte nezlezené štíty — na Kaukaze, na Pamíre, v Karakorume, v Himalájach, v Kordillerách i Andách — je blízke všetkým československým aktívnym horolezcom, lebo v ňom vidia zmysel svojej výkonnosti i cestu na získanie slávy pre svoj socialistický štát v boji s vysokohorskou prírodou.Zibrin a Kuchař takto vlastne splnili vyššie poslanie: ich výkon nereprezentuje len ich osoby, ale vyššie ciele horolezectva - jednej z najvýznamnejších športových disciplín. Sú jedným z dôležitých medzníkov na ceste československého horolezectva k vysokej úrovni. Všimnite si, že knihy o horolezeckých výstupoch tvoria v cestopisnej literatúre temer ťažisko: isteže sa už napísali pútavé diela o jaskyniarstve, o morských plavbách na primitívnych plavidlách, o sopkách alebo o iných oblastiach prírody, ale napätie, ktoré prežíva športovec-horolezec, má celkom svojský charakter. Možno „romantický“ v tom zmysle, že pri horolezeckých výstupoch ide o taký boj s prírodou, ktorého bezprostredným výsledkom nie je vytvorenie úžitkových hodnôt. A predsa je ten boj veľmi zaujímavý, jeho popudy v človeku sú veľmi organické, dané. Prečo? Zdá sa, že sa pritom prejavuje odveká ľudská vôľa poznávať okolný svet i vlastné sily v takom zápase s prírodou, aký práve poskytuje horolezectvo: poznať a premáhať živly i objektívne a subjektívne nebezpečenstvo v prostredí ešte nenarušenom civilizáciou, pôsobivo krásnom, a tým poskytujúcom mocné dojmy. Znásobuje ich fakt mravnej sily: horolezec vystupuje s priateľom na spoločnom lane. Na vrchole si podajú ruky. Výkon, do ktorého vložili svoje najlepšie fyzické i duševné sily, sa skončil. Radujú sa z víťazstva? Možno. Ale rozhodne viac z toho, čo prežili a čo si odnesú do dolín, do svojho každodenného života. Aj o tom, rýdzo a prostým slovom, rozprávajú autori knihy, ktorú beriete do rúk.
language: Slovak
title: Z Tatier na Eiger
publisher: Šport